als_Latn dik_Latn sag_Latn
Dita e 49
Basha: Rama do monologje shterpë. Le të vijë në çadër, por me dorëheqjen e firmosur
“Ka 36 orë që negociatori i Partisë Demokratike dhe i opozitës, pret të dërguarin e Kryeministrit, për të përgatitur një dialog në funksion të zgjidhjes së krizës politike”
Në ditën e 49 të protestës së opozitës, kreu demokrat Lulzim Basha deklaroi se prej 36 orësh negociatori i opozitës pret të dërguarin e kryeministrit për të përgatitur një dialog, për zgjidhjen e krizës. Sipas kryeopozitarit kryeministri nuk do dialog por monologje shterpë për ti hedhur hi syve shqiptarëve. “ Tani, ka shprehur dëshirën të vijë në çadër. E qartë, e qartë, unë them se një shteg duhet t’ia lëmë. Po, të vijë me dorëheqjen e firmosur, po dialogut. Ka 36 orë që negociatori i Partisë Demokratike dhe i opozitës, pret të dërguarin e Kryeministrit, për të përgatitur një dialog në funksion të zgjidhjes së krizës politike. Por Kryeministri nuk do dialog. Do monolog, monologje shterpë për t’i hedhur hi syve shqiptarëve dhe për t’iu shitur dokrra ndërkombëtarëve, gjasme sikur është i angazhuar për zgjidhje,” – theksoi ai. Shefi i opozitës bëri të qartë se do të ketë vetëm dialog për zgjidhje, përmes formimit të një qeveri teknike me mbështetje të gjerë politike. Ai theksoi se nëse kryeministri nuk është i gatshëm të pranojë dialogun mbi bazën e këtyre kërkesave, përballja do vazhdojë deri në fitore. “ Do ketë vetëm dialog për zgjidhje, për zgjidhjen e krizës politike përmes formimit të një qeverie teknike me mbështetje politike që të realizojë zbatimin e plotë të ligjit të dekriminalizimit, luftën efikase kundër drogës dhe krijimin e kushteve për zgjedhje të lira dhe të ndershme. Për këtë dialog, i përgatitur me qëllim që të ketë sukses e jo të shkojë drejt dështimit dhe konferencave për shtyp me fjalime të parapërgatitura, kemi 36 orë që i kemi vënë në dispozicion negociatorin tonë dhe do ta ketë në dispozicion në qoftë se me të vërtetë do dialog.Përndryshe, përballja vazhdon deri në fitore,” – nënvizoi lideri demokrat.
Qëndrimi
Duke u ndalur tek kultivimi i drogës në vend, kryedemokrati Basha tha se ndërkombëtarët që mbyllin sytë para krimit e drogës janë ose të papërgjegjshëm ose të korruptuar nga paratë e narkomafies shqiptare.” Kriminelët në institucione i solli Edi Rama për të mbajtur pushtetin e tij politik, dhe me kriminelët shkatërroi totalisht institucionet shqiptare, ekonominë shqiptare, liritë dhe të drejtat e shqiptarëve dhe e mbushi Shqipërinë me drogë. Ka miq dhe dashamirës të Shqipërisë që për një arsye apo një arsye tjetër nuk kanë informacionin e plotë, me ta kemi e duhet të kemi durim, me ta kemi e duhet të kemi të hapur rrugën e dialogut për t’i informuar mbi këto të zeza që i janë shkaktuar Shqipërisë nga droga me lidhje qeveritare. Por ka edhe të tjerë që nuk duan të informohen. Atyre, pavarësisht se nga vijnë dhe çfarë posti mbajnë u them: Të mbyllësh sytë para krimit dhe drogës, dhe kërcënimit që këto sjellin për votën e lire, do të thotë që je ose i papërgjegjshëm, ose i korruptuar nga paratë e narkomanie shqiptare,”- u shpreh lideri i selisë blu.
fur_Latn als_Latn als_Latn als_Latn als_Latn als_Latn